《酬晦斋谢司直和子寿宫使赋归来望思之台》
宋代·释居简

推恩保四海，寡恩徒自戕。父兮不念子，悠悠我心伤。

父子至情天性也，戾岂自经沟渎者。回天无药愈狂酲，朽索胡为羁六马。

邪心不作天不疑，皇恤江充刘屈氂。灵脩一悟倘可冀，抑免杀身伤父慈。

千秋一言机发弩，堕甑已非何所补。归来望思兮胡不归，千古万古一抔土。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。